امریکا وايي نور د ترهګرو پناه ځایونه نشي زغملی 
د امریکا د دفاع وزیر وايي چې د تروریستانو پناه ځایونه ورته د منلو نه دي او د ترهګرۍ په ضد مبارزه کې به له هند سره په ګډه کار کوي.
وزیر جیم متیس دا څرګندونې په نوي ډیلي کې د هندي مشرانو په یوې غونډې کې وکړې. رویترز اژانس وايي سره له دې چې ښاغلي متیس د کوم مشخص هېواد نوم یاد نکړ خو هند او افغانستان په وار وار پاکستان تورن کړی چې په خپلې خاورې کې ترهګر ساتي، پالي او بیا یې افغانستان ته د ورانکارۍ لپاره استوي. نوموړي وویل "نور د ترهګرو پناه ځایونه د زغملو نه دي. هند او امریکا ژمن دي چې دا افت له بیخه وباسي". ښاغلي متیس هند ته د خپل سفر پر مهال په افغانستان کې د سولې او ثبات په راوستلو کې د نوي ډیلي رول هم وستایه. په همدې حال کې اسوشیتډ پرس وايي د هند د دفاع وزیرې نیرمالا سیتارامن ویلي چې هېواد به یې د افغانستان د بیا رغونې په اساسي او مهمو پروژو کې مرسته وکړي. مېرمن سیتارامن همدغه راز وویل چې د ترهګرۍ سره د مبارزې په برخه کې به د افغان ځواکونو روزل نور هم زیات کړي. د هند د دفاع وزیرې دا خبره هم وکړه چې هېواد به یې افغانستان ته سرتېرې ونه لیږي. دا په داسې حال کې ده چې څه موده مخکې ولسمشر ټرمپ د جنوبي اسیا او افغانستان لپاره د امریکا د تګلارې د اعلان پر مهال هند وهڅوه چې د افغانستان د سولې او ثبات په برخه کې خپل رول نور هم زیات کړي. د ولسمشر ټرمپ د جمهوري ریاست له پیل راهېسې دا هند ته د امریکا د دفاع وزیر جیم متیس لومړنی سفر دی.